BODOLAND रादाब, Kokrajhar, November 29: तामुलपुर दख’रा एबसुनि सनाथि माइथाय फालिथाइ आरो 34थि बोसोरसालिया जथुम्माखौ फैगौ जानुवारि दाननि 3, 4 आरो 5 खालाराव गाजा गोमजायै सानथामनि‌ हाबाफारि लानानै बड’लेण्ड बाजारनि  बड’लेण्ड‌ लांदां फोथाराव खुंफुंनो थि खालामनाय जाबाय। बेनिनो साइनासालि गाहाय खुन्थियाखौ 58नं तामुलपुर बिधानसभा बियाबनि एमएलए जलेन दैमारिया गायसननानै होबाय। निज देफिलि दालाइ दुलाराइ बर’फरायसा‌ आफादनि मददआव सानथामनि हाबाफारिजों खुंनो लानाय बे हाबाफारियाव फरायसा फोरखौ लानानै गेलेमु, थुनलाइ आरो हारिमु बिथिंआव बादायलायनाय हाबाफारि लानाय जागोन होनना तामुलपुर दख’रा एबसुनि आफादगिरि अजित बर’बिथांआ मोनथिहोदों लोगोसे थांनाय 50 बोसोराव आफादगिरि, नेहाथारि आरो गुबुन गुबुन बिबान रुजुन लांनाय दैदेनगिरि बिथांमोनखौ बरायनायजों लोगोसे गेवलां मेलाव दुलाराइ बर’फरायसा‌ आफादनि आफादगिरि दिपेन बर’ आरो बिटिआरनि गाहाइ मावफुंगिरि सोद्रोमा प्रमद बर’ आरो गोबां गेदेमा सुबुं बिथांमोनखौ बे सावराय मेलाव हांख्राय हरनाय जागोन। बे गाहाइ खुन्थिया गायसन्नाय हाबाफारियाव बाक्सा जिल्ला एबसुनि नेहाथारि बानेस्वर बर’ बुंथिगिरि बानेस्वर नार्जारि, तामुलपुर दख’रा बर’ फरायसा आफादनि आफादगिरि अजित बर’, नेहाथारि बिपुल बसुमतारि बिथांमोनजों लोगोसे ओनसोलनि गोबां दैदेनगिरि आरो मेलेमजिबि बिथांमोना बाहागो लादोंमोन।